Ludolf Bakhuizen

**Ludolfas Bakcheizenas** ( arba *Ludolf Backhuyzen*, 1631 m. gruodžio 18 d., Emdenas, Vokietija – 1708 m. lapkričio 17 d.(?), Amsterdamas, Nyderlandai) – XVII a. Nyderlandų tapytojas, vienas garsiausių XVII a. antros pusės marinistų.

## Biografija
Ludolfas Bakcheizenas gimė Vokietijos mieste Emdene 1631 m. gruodžio 18 d. Jo tėvas Gerhard Backhaus buvo raštininkas ir Ludolfas iš pradžių dirbo Emdeno miesto vyriausybės institucijų kanceliarijose. 1649 m. šeima persikėlė į Amsterdamą, kur Ludolfas užėmė raštvedžio postą pas pasiturintį pirklį Guilielmo Bartolotti van den Heuvel, kuris buvo kilęs iš Emdeno. 1656 m. Ludolfas paminėtas vietos kaligrafų draugijoje. Nuo apie 1650 m. Ludolfas kūrė piešinius plunksna. 1657 ir 1660 m. jis minimas piešėju, 1658 m. datuotas anksčiausiai žinomas jo aliejinis paveikslas. Ludolfas Bakcheizenas 1663 m. įstojo į Amsterdamo Šv. Luko tapytojų gildiją. Nieko nežinoma apie jo mokslus, vėlesnis kronininkas Houbraken teigė, kad jis mokėsi pas Allaert van Everdingen (1621−1675) ir vėliau pas Hendrick Dubbels (1620/1621–1676?).

Ludolfas Bakcheizenas specializavosi jūrinių peizažų tapyboje ir nepaisant vėlai pradėtos tapytojo veiklos greit išgarsėjo. 1665 m. Amsterdamo miesto burgmeisteriai užsakė didelį Amsterdamo uosto peizažą, kuris buvo padovanotas markizui de Berny, Liudviko XIV ministrui. Už šį paveikslą Bakcheizenui buvo sumokėti 1275 florinai. Kai 1672 m. pabaigoje Vilemas van de Veldė Vyresnysis su sūnumi Vilemu Jaunesniuoju išvyko į Angliją, Bakcheizenas liko vieninteliu aukšto autoriteto marinistu Olandijoje. Bakcheizeno dailė paveikė Abraham Storck (1644–1708) kūrybą. Jis turėjo mokinius, tarp kurių Hendrick ir Jan Claesz Rietschoof, Michiel Maddersteg, Jan Dubbels, Pieter Coopse ir Anthonie Rutgers. Be jūrinių peizažų Bakcheizenas yra palikęs portretų, miesto peizažų, alegorinių paveikslų. Vėlyvaisiais gyvenimo metais jis daugiau dirbo grafika ir kaligrafija. Dailininkas buvo vedęs 4 kartus. Ludolfas Bakcheizenas mirė Amsterdame, palaidotas 1708 m. lapkričio 17 d. Vakarų bažnyčioje (*Westerkerk*).

## Darbų galerija

Vaizdas:Ludolf Bakhuizen - View of Amsterdam with Ships on the IJ - WGA01134.jpg| „Amsterdamo uosto vaizdas su laivais“ (1666, Luvras, Paryžius)
Vaizdas:Dutch ships in the roadstead of Texel (the 'Gouden Leeuw' of Cornelis Tromp in the center)(Ludolf Backhuysen, 1671).jpg| „Olandų laivai Tekselio reide“ (1671, Amsterdamo valstybinis muziejus)
Vaizdas:Het oorlogsschip 'Brielle' op de Maas voor Rotterdam - The warship 'Brielle' on the Maas before Rotterdam (Ludolf Backhuysen, 1689).jpg| „Fregata „Brielle“ Maso upės žiotyse prie Roterdamo“ (1689, Amsterdamo valstybinis muziejus)
Vaizdas:Bakhuizen, Ludolf - Boats in a Storm - Google Art Project.jpg| „Valtys audros metu“ (1696, Dalvičo paveikslų galerija, Londonas)
Vaizdas:Woelige zee met schepen - Turbulent sea with ships (Ludolf Backhuysen).jpg| „Audringa jūra su laivais“ (1697, Amsterdamo valstybinis muziejus)
Vaizdas:Ludolf Bakhuizen - Ships on a Stormy Sea, 1698 - Google Art Project.jpg| „Laivai audringoje jūroje“ (1698, Albertina, Viena)


## Šaltiniai

* Vašingtono dailės galerijos informacija 
* Encyclopaedia Britannica
* wga.hu